Word 'n boekfluisteraar | LitNet
Word 'n boekfluisteraar
Izak de Vries ATKV-Portaal 2017-06-20
Bennie Boekwurm en Louise Smith
Mense verklap hulle ouderdom wanneer hulle spontaan die kenwysie van Wieliewalie begin sing, tog is dit presies wat gebeur het toe Bennie Boekwurm hom kom tuismaak by 'n werkswinkel oor die rol van biblioteke in die onderwys. Die geleentheid het plaasgevind op 14 Junie 2017 by die Laerskool Welgemoed in die Kaap. Meer as 100 mense het dit bygewoon.
Haas Das en Louise Smith
Haas Das was ook daar, so ook die skrywer, Louise Smit, wat verantwoordelik is vir die ontstaan van hierdie twee karakters.
Die oorkoepelende tema van die geleentheid was: "Word 'n boekfluisteraar".
Die Wes-Kaap-onderwysdepartement, die Vriende van Afrikaans (VVA), 'n filiaal van die ATKV, LAPA Uitgewers en NB Uitgewers het die werkswinkel ondersteun en het deelgeneem.
Chareldine van der Merwe
"Ons glo daar is 'n boek vir elke mens," het Chareldine van der Merwe van die VVA verduidelik. "Biblioteke is die plekke waar 'n mens daardie boek kan ontmoet. Daarom is mense wat in biblioteke werk, boekfluisteraars."
Talle biblioteekmense het kom verduidelik hoe hulle leerders en boeke by mekaar laat uitkom. Aan die een kant is pret beklemtoon (en pizza!), maar hierdie opmerking, per e-pos ná afloop van die geleentheid, som waarskynlik die gebeure ten beste op:
My terugvoering aan die skool was dat ek besef het dat al die bibliotekarisse wat as sprekers opgetree het, die woorde "veilige hawe" gebruik het! Toe ek afgekyk het op my notas het ek ook die woorde "veilige hawe" daarin raakgelees! – Stephanie van Wyk, Laerskool Mikro
Van Wyk was een van die sprekers. Vier ander skoolbibliotekarisse het ook deelgeneem. Praktiese raad is gedeel, soos toe Janine de Villiers van die Laerskool Welgemoed verduidelik het dat 'n grootmens plat op die grond moet sit om die biblioteek te sien soos die heel jongste leerders dit ervaar.
John Nicholson, wat saam met sy vrou 'n biblioteek in hulle agterplaas gestig het om die kinders van Lavender Hill van die straat te hou, het voortborduur op die tema van 'n veilige hawe. John kon trots verwys na 'n aantal mense wat vandag geleerdheid het omdat hulle geborge gevoel het in daardie agterplaasbiblioteek en só begin lees het. Nicholson is verlede jaar vereer met 'n ATKV-Veertjie vir sy groot werk om lees in Lavender Hill te bevorder.
Bellville se openbare biblioteek het ook baie moeite gedoen om meer tienervriendelik te word. Dit het gewerk en hulle is baie trots daarop dat daar elke weeksdag 300 of meer leerders in die biblioteek kom huiswerk doen en oplees.
Sprekers van die Wes-Kaap-onderwysdepartement het beklemtoon dat dit wat by Bellville gebeur, ook elders in die Wes-Kaap plaasvind, al is dit op 'n kleiner skaal.
Die departement was baie eerlik oor die finansiële dilemmas waarmee hulle sit, maar het ook moeite gedoen om onderwysers daarop te wys dat hulle wel hulpbronne beskikbaar het. "Kom praat met ons, ons wil julle help," was die boodskap.
Spontane applous het losgebars ná 'n kort video gespeel is oor die biblioteekbus wat 11 skole naby Rawsonville bedien. Hierdie bus, die bibliotekaris en die bestuurder, word gefinansier deur plaaswerkers op die 22 plase wat druiwe aan Du Toitskloof Kelder lewer. Dít is 'n voorbeeld van die privaatsektor wat hande vat met omliggende gemeenskappe, want Du Toitskloof Kelder het Fair Trade-akkreditasie en dit beteken dat 'n bedrag geld van elke bottel wyn wat verkoop word, teruggeploeg word na werkers.
Middagete is voorsien deur Koelsoem Kamalie en Flori Schrikker, die twee baaskokke van Bonteheuwel wie se kookboeke so suksesvol deur LAPA uitgegee is.
Ná ete het die skrywers Louise Smith, Wendy Maartens en Edyth Bulbring gesels.
Dit was 'n besonderse geleentheid waar mense wat almal lief is vir boeke, kon koppe bymekaarsit. Lana van der Westhuizen van die Parel Vallei Hoërskool in Somerset-Wes, het geskryf: "Ons almal daar was soos droë sponse wat net alles opgesuig het. Ek het soveel geleer en dit was heerlik om die ander mense in my veld te ontmoet en inligting uit te ruil. Ek hoop regtig dat dit nie die laaste keer was nie."